b'\n_START_ARTICLE_\nF\xc3\xa6ngselsg\xc3\xa5rden p\xc3\xa5 Alcatraz\n_START_PARAGRAPH_\nF\xc3\xa6ngselsg\xc3\xa5rden p\xc3\xa5 Alcatraz er en g\xc3\xa5rd, der benyttedes af de indsatte p\xc3\xa5 Alcatraz Federal Penitentiary mellem 1934 og 1963, hvor det f\xc3\xb8derale f\xc3\xa6ngsel var \xc3\xa5bent for fanger. G\xc3\xa5rden ligger overfor spisesalen syd for D-blokken p\xc3\xa5 et h\xc3\xa6vet niveau. Den er omgivet af en h\xc3\xb8j mur, som endvidere er udstyret med et hegn, der skulle hindre flugtfors\xc3\xb8g. Vagtt\xc3\xa5rn nr. 3 l\xc3\xa5 lige vest for g\xc3\xa5rden. Skydegalleriet l\xc3\xa5 i g\xc3\xa5rden over spisesalen. F\xc3\xa6ngselsg\xc3\xa5rden vender ind mod fastlandet.\n_START_SECTION_\nHistorie\n_START_PARAGRAPH_\nI 1936 blev den tidligere grusd\xc3\xa6kkede g\xc3\xa5rd brolagt. G\xc3\xa5rden var ramme om det mest voldsomme flugtfors\xc3\xb8g fra Alcatraz i maj 1946, da en gruppe af indsatte udt\xc3\xa6nkte en plan om at f\xc3\xa5 n\xc3\xb8glen til g\xc3\xa5rden, dr\xc3\xa6be t\xc3\xa5rnvagterne, tage gidsler og bruge dem som skjolde for at n\xc3\xa5 anl\xc3\xb8bsbroen. Under bes\xc3\xa6ttelsen af Alcatraz i 1970 demonstrerede mellem 400 og 700 indianere p\xc3\xa5 \xc3\xb8en, idet de var samlet i f\xc3\xa6ngselsg\xc3\xa5rden.\n_START_SECTION_\nRegler\n_START_PARAGRAPH_\nIndsatte kunne komme ud i g\xc3\xa5rden p\xc3\xa5 l\xc3\xb8rdage og s\xc3\xb8ndage og p\xc3\xa5 helligdage i h\xc3\xb8jst 5 timer. Indsatte, der arbejdede syv dage om ugen i k\xc3\xb8kkenet, blev bel\xc3\xb8nnet med korte pauser i g\xc3\xa5rden i l\xc3\xb8bet af ugen, mens uregerlige fanger kunne risikere at f\xc3\xa5 deres g\xc3\xa5rdtur i weekenden inddraget.\n_START_SECTION_\nSocialt liv\n_START_PARAGRAPH_\nFangerne p\xc3\xa5 Alcatraz m\xc3\xa5tte spille spil som fx baseball, softball og andre sportsgrene, n\xc3\xa5r de var p\xc3\xa5 g\xc3\xa5rdtur, men de kunne ogs\xc3\xa5 besk\xc3\xa6ftige sig med intellektuelle spil som skak. Basketball synes derfor at have v\xc3\xa6ret spillet i g\xc3\xa5rden at d\xc3\xb8mme efter de m\xc3\xa6rker, der stadig kan ses i dag. Baseball og softball var de mest popul\xc3\xa6re sportsgrene. P\xc3\xa5 grund af g\xc3\xa5rdens lille st\xc3\xb8rrelse og baseballbanen i den ene ende af den, m\xc3\xa5tte en del af muren bag f\xc3\xb8rste base polstres for at afb\xc3\xb8de virkningerne af spillet. De indsatte fik udleveret handsker, bat og bolde, men ikke sportst\xc3\xb8j. I 1938 var der fire amat\xc3\xb8rhold p\xc3\xa5 Alcatraz, Bees, Oaks og Seals,der var opkaldt efter Minor Leagueklubber og fire hold opkaldt efter Major Leagueklubber, Cardinals, Cubs, Giants og Tigers. Bankr\xc3\xb8veren og kidnapperen, Volney Davis var en god pitcher for Oilers, mens Lorenzo Murrietta, der afsonede 40 \xc3\xa5r for overfald og r\xc3\xb8veri, var den bedste batter i Alcatraz\' ligaspil. Han lavede ni home runs for Cardinals. Selvom mange af de indsatte n\xc3\xb8d mulighed for at v\xc3\xa6re ude og f\xc3\xa5 lidt motion i weekenden, opstod der undertiden voldelige episoder, ofte racerelateret. Den 20. maj 1956 opstod der opt\xc3\xb8jer i k\xc3\xb8lvandet p\xc3\xa5 racistiske tilr\xc3\xa5b mellem en hvid og en sort fange under en softball-kamp. Mange af de indsatte brugte weekenden i g\xc3\xa5rden til at tale med hinanden og diskutere kriminalitet; g\xc3\xa5rdturen var den eneste reelle mulighed de havde i l\xc3\xb8bet af ugen for egentlig samtale. Machine Gun Kelly og Basil "The Owl" Banghart siges at have v\xc3\xa6ret uadskillelige i g\xc3\xa5rden, og at de brugte hele deres g\xc3\xa5rdtid i samtale sammen. Al Capone undgik derimod g\xc3\xa5rden i sine senere \xc3\xa5r i f\xc3\xa6ngslet p\xc3\xa5 grund af d\xc3\xa5rligt mentalt helbred.\n_START_SECTION_\nI popul\xc3\xa6rkulturen\n_START_PARAGRAPH_\nF\xc3\xa6ngselsg\xc3\xa5rden har kunnet ses i mange filmscener og har indg\xc3\xa5et i mange romaner, fx som ramme om voldelige konflikter. G\xc3\xa5rden ses flere gange i Clint Eastwoods film Flugten fra Alcatraz (1979), bl.a. ses en n\xc3\xa6vekamp, der blev parodieret i Leslie Nielsens film, Naked Gun 33 \xe2\x85\x93: The Final Insult (1994).'